पुणे/चंद्रपुर: महाराष्ट्र के चंद्रपुर की सावली तहसील में वनविकास महामंडल के पाथरी वन परिक्षेत्र के नवेगांव बीट में बाघ के चार शावकों का शव मिला है। वनमंत्री सुधीर मुनगंटीवार ने घटना की जांच के आदेश दिए हैं।
नवेगांव की कुछ महिलाएं आज सुबह 8 बजे नवेगांव बीट के कंपार्टमेंट में लकडियां चुनने गई थीं, जहां उन्हें दो शावकों के शव दिखाई दिए। वन विभाग को इसकी जानकारी दी गई। इस दौरान एक नागरिक को इसी परिसर में एक और शावक का शव दिखा। जानकारी देने के 2 घंटे बाद भी वन विकास महामंडल व वन विभाग के अधिकारी घटनास्थल पर नहीं पहुंचे थे। काफी समय बाद वन विकास मंडल के दो वनरक्षक घटनास्थल पहुंचे, जहां उन्हें एक शावक घायल दिखा। उसे एक घंटे बाद उठाकर चंद्रपुर के पशु चिकित्सा अस्पताल लाया गया लेकिन उसकी भी यहां मृत्यु हो गई। मृत शावक डेढ़ से दो महीने के थे, जिसमें दो नर व दो मादा थे।
जांच के आदेश
राज्य के वित्त व वन मंत्री सुधीर मुनगंटीवार ने चंद्रपुर के पशुचिकित्सा अस्पताल जाकर शावकों के शव देखे और मामले की जांच के आदेश दिए।
घटनास्थल को लेकर संशय
चार शावकों की मृत्यु की जानकारी मिलने के बाद वन विभाग व वन विकास महामंडल के अधिकारी करीब दो घंटे बाद घटनास्थल पहुंचे। घटनास्थल किसके क्षेत्र में आता है? इसे लेकर दोनों क्षेत्र के अधिकारियों में काफी समय तक सहमति नहीं बनी। दोनों विभाग के अधिकारियों में क्षेत्र को लेकर समन्वय का अभाव दिखा।
मृत्यु का कारण पता नहीं
वन विभाग के विभागीय अधिकारी (प्रादेशिक) आर.टी. धाबेकर से पूछे जाने पर उन्होंने बताया कि बाघिन के शावकों की मृत्यु के कारणों का पता नहीं चला है। पोस्टमार्टम के बाद कुछ पता चलेगा। बहरहाल लापता बाघिन की तलाश की जा रही है।
hin_Deva hin_Deva mag_Deva hin_Deva hin_Deva hin_Deva hin_Deva hin_Deva